# РЕПУБЛИКА СРБИЈА

ОСНОВНА ШКОЛА “ ЈОВАН ЦВИЈИЋ “

Л О З Н И Ц А

## П Р А В И Л Н И К

**О ПРАВИМА, ОБАВЕЗАМА И ВАСПИТНО -ДИСЦИПЛИНСКОЈ ОДГОВОРНОСТИ**

**УЧЕНИКА**

Л о з н и ц а , 2012.године

На основу члана 57. став 1. тачка 1. Закона о основама система образовања и васпитања («Сл. гласник РС» бр. 72/2009 и 52/2011), у даљем тексту: Закон) и члана 32. Статута школе, Школски одбор ОШ „Јован Цвијић“ у Лозници, на седници одржаној дана 24.01.2012.године, донео је

**ПРАВИЛНИК О ПРАВИМА, ОБАВЕЗАМА И ВАСПИТНО-ДИСЦИПЛИНСКОЈ ОДГОВОРНОСТИ УЧЕНИКА**

**ОСНОВНЕ ШКОЛЕ „ЈОВАН ЦВИЈИЋ“ У ЛОЗНИЦИ**

**I ОПШТЕ ОДРЕДБЕ**

Члан 1.

Овим Правилником регулишу се обавезе и одговорност ученика, врсте повреда обавеза ученика, органи и поступак утврђивања одговорности ученика, изрицање васпитних и васпитно-дисциплинских мера и поступак утврђивања материјалне одговорности ученика Основне школе „Јован Цвијић“ у Лозници (даље: школа).

Члан 2.

Циљ сваке васпитне и васпитно-дисциплинске мере је да се њом правилно утиче на ученика како би своје понашање довео у склад са са правилима школског живота и рада.

Изречена васпитна и васпитно-дисциплинска мера мора бити сразмерна учињеној повреди правила школског живота и рада, имајући у виду околности под којима је повреда учињена, као и дотадашњи рад и владање ученика.

Члан 3.

Васпитна и васпитно-дисциплинска мера изричу се у школској години у којој је учињена повреда обавезе ученика.

Ако је ученик извршио више повреда обавеза или забрана, изриче се само једна васпитно-дисциплинска мера за све учињене повреде.

**II ОБАВЕЗЕ УЧЕНИКА**

Члан 4.

У остваривању својих права ученик не сме да угрожава друге у остваривању права.

Ученици су обавезни:

1. да се придржавају Правила и других општих аката школе у просторијама Школе и школском дворишту, на другом месту на којем се изводи образовно-васпитни рад, као и на путу између куће и школе;

2. да се придржавају одлука органа школе;

3. да поступају по налогу директора, наставника и струч­них сарадника;

4. да се за решавање проблема у односима са другим ученицима, наставницима, родитељима ученика или трећим лицима обраћају дежурном наставнику или одељењ­ском старешини, а по потреби и другим лицима запосленим у школи;

5. да редовно похађају наставу и друге облике образовно-васпитног рада и да уредно извршавају своје школске обавезе;

6. да не закашњавају на наставу нити на друге облике образовно-васпитног рада;

7. да савесно раде на усвајању знања, вештина и вредносних ставова пропи­саних школских програмом;

8. да прате сопствени напредак и да извештавају о томе наставнике и родитеље, односно старатеље;

9. да у поступку оцењивања покажу своје стварно знање без коришћења разних облика преписивања и других недозвољених облика помоћи;

10. да не ометају извођење наставе и да не напуштају час или други облик обра­зовно-васпитног рада без претходног одобрења наставника;

11. да поштују личност других ученика, наставника и осталих запослених у школи;

12. да се уљудно понашају према другим ученицима, запосленима у школи, родитељима ученика и трећим лицима;

13. да се пристојно одевају;

14. да носе школску униформу;

15. да благовремено правдају изостанке;

16. да чувају имовину школе и чистоћу и естетски изглед школских просторија и школског дворишта;

17. да се старају о очувању животне средине и да се понашају у складу с прави­лима еколошке етике;

18. да се уздржавају од уношења било каквих измена у школској евиденцији;

19. да за време образовно-васпитног рада поштују забрану употребе мобилног телефона и свих других средстава којима се може ометати рад;

20. да у згради школе и школском дворишту, за време обављања образовно-васпитног рада ван зграде школе и школског дворишта, као ни на путу између куће и Школе, не носе оружје или друга опасна средства ( петарде и друго) којима се може угрозити живот и тело ученика, запослених, родитеља ученика и трећих лица или се може нанети материјална штета;

21. да не употребљавају дуван, алкохол, наркотичка и слична средстава и да не подстрекавају друге ученике на такву употребу;

22. да не изазивају туче и да не учествују у тучи;

23.да не чине радње које доводе до изражавања националне, расне и верске нетрпељивости.

**III .ОДГОВОРНОСТ УЧЕНИКА**

1. **Опште одредбе**

Члан 5.

Са учеником који врши повреду правила понашања или се не придржава одлука директора и органа школе, неоправдано изостане са наставе пет часова, односно који својим понашањем угрожава друге у остваривању њихових права, школа је дужна да, уз учешће родитеља, односно старатеља ученика, појача васпитни рад активностима: у оквиру одељенске заједнице, стручним радом одељењског старешине, педагога, психолога, посебних тимова, а када је то неопходно да сарађује са одговарајућим установама социјалне, односно здравствене заштите на промени понашања ученика.

Члан 6.

Ученик може да одговара само за повреду која је у време извршења била прописана

1.законом:

* теже повреде обавезе,
* повреда забране дискриминације и
* повреда забране насиља, злостављања и занемаривања,

2. статутом и овим Правилником

- лакше повреде обавезе.

Члан 7.

Васпитне и васпитно-дисциплинске мере могу се изрећи ученику само ако је школа претходно предузела неопходне активности из члана 5. овог Правилника.

Ако школа није претходно предузела неопходне активности из члана 5 овог Правилника**,** предузеће их пре изрицања мере.

Када предузете активности доведу до позитивне промене понашања ученика, обуставиће се поступак, осим ако је учињеном повредом забране из чл. 44. и 45. Закона озбиљно угрожен интегритет другог лица.

**2. Лакше повреде обавеза ученика и васпитне мере**

Члан 8.

Лакше повреде обававеза ученика су:

1. неоправдано кашњење и неоправдано изостајање са наставе и других облика образовно-васпитног рада до 25 часова,

2. ометање рада у свом или другом одељењу;

3. недолично понашање према ученицима;

4. недолично понашање према наставницима, стручним сарадницима и другим запосленим у школи, као и према лицима која се нађу у школи (родитељи, странке и слично);

5. непоштовање одлука надлежних органа школе;

6. необавештавање родитеља о резултатима свог учења и владања и непреношење порука одељенског старешине, стручних сарадника и других наставника;

7. изазивање нереда мањих размера (чарке, ситне расправе и сл.) у учионицама, ходницима, дворишту и осталим просторијама школе:

8. недолажење на часове додатне и допунске наставе;

9. оштећење школске зграде, просторија, инвентара, инсталација и прибора запослених у школи;

10. оштећење или уништење личних ствари и прибора других ученика, наставника и других запослених у школи

11. нарушавање естетског изгледа школе и школског дворишта (бацање отпадака, уништавање садница и зелених површина, писање по зидовима и слично);

12. одбијање учешћа на школским манифестацијама и другим облицима образовно васпитног рада у школи и ван ње;

13. напуштање одељења без одобрења наставника;

14.излажење из школског дворишта без одобрења разредног старешине, односно дежурног наставника, за време наставе и за време школског одмора;

15. злоупотреба лекарског оправдања

16. ометање наставе коришћењем мобилног телефона;

17. непоштовање прописаних правила понашања у школи.

Члан 9.

**За лакшу повреду обавезе ученику могу да се изрекну васпитне мере:**

**1. опомена,**

**2. укор одељењског старешине и**

**3. укор одељењског већа.**

Члан 10.

Васпитне мере из члана 9. овог Правилника изричу се ученику без вођења дисциплинског поступка.

Члан 11.

Опомена одељењског старешине изриче се за лакшу повреду обавеза ученика из чл. 8. тачка 2,7,13 и 14 овог Правилника и за неоправдано изостајање из школе до 8 часова.

Опомена се изриче усмено или у писаном облику.

Усмена опомена се изриче непосредно, пред одељењском заједницом.

Писмена опомена се уноси у ђачку књижицу.

Члан 12.

Укор одељењског старешине изриче се за лакшу повреду обавеза ученика из чл. 8. тачкe 3,6,8,11,12,15 и 16. овог Правилника, за поновљену лакшу повреду обавеза ученика утврђену овим Правилником, као и за неоправдано изостајање из школе од 9 до 16 часова.

Укор одељењског старешине се уноси у ђачку књижицу.

Члан 13.

Укор одељењског већа изриче се ученицима за лакшу повреду обавеза ученика из чл. 8. тачке 4,5,9,10 и17. овог Правилника, лакшу повреду обавеза ученика у случају кад је већ изречена опомена или укор одељењског старешине - а те мере нису имале васпитног утицаја на поправљање понашања ученика, као и за неоправдано изостајање из школе од 17 до 25 часова.

Укор одељењског већа се уноси у ђачку књижицу.

1. **Теже повреде обавеза ученика и васпитно-дисциплинске мере**

Члан 14.

Теже повреде обавеза ученика прописане су Законом. За тежу повреду обавезе ученик одговара ако је у време извршења обавеза била прописана Законом.

Теже повреде обавеза ученика су:

1. уништење, оштећење, скривање, изношење, преправка или дописивање података у евиденцији коју води школа или друга организација, односно орган;

2. преправка или дописивање података у јавној исправи коју издаје школа или орган, односно исправи коју изда друга организација;

3. уништење или крађа имовине школе, привредног друштва, предузетника, ученика или запосленог;

4. подстрекавање, помагање, давање ученику и употреба алкохола, дувана, наркотичког средства или психоактивне супстанце;

5. уношење у школу или другу организацију оружја или другог предмета којим може да угрози или повреди друго лице;

6. свесно непридржавање правила и мера безбедности ученика;

7. употреба мобилног телефона, електронског уређаја и другог средства у сврхе којима се угрожавају права других или у сврхе преваре у поступку оцењивања;

8. неоправдано изостајање са наставе и других облика образовно-васшитног рада више од 25 часова у току школске године, од чега више од 15 часова након писменог обавештавања родитеља, односно старатеља од стране школе.

За повреде из става 2.тач.8. овог члана обавезна је поступност у изрицању мера.

Члан 15.

**За тежу повреду обавезе ученику се изричу васпитно-дисциплинске мере**:

**1. укор директора и**

**2. укор наставничког већа.**

Члан 16.

Васпитно-дисциплинске мере из члана 15. овог Правилника изричу се ученику по спроведеном васпитно-дисциплинском поступку у коме је утврђена одговорност ученика и уписују се у ђачку књижицу ученика.

Члан 17.

Укор директора се изриче за тежу повреду обавеза ученика из чл. 14. тачка 1,2 . и 3. овог Правилника.

Члан 18.

Укор наставничког већа изриче се ученицима за тежу повреду обавеза ученика из чл. 14. тачка 4,5,6,7 и 8. овог Правилника, и за учестало чињење лакших повреда обавеза.

1. **Повреда забрана и васпитно-дисциплинске мере**

Члан 19.

За учињену повреду забране из чл. 44. и 45. Закона ученику се изриче васпитно-дисциплинска мера:

1. **укор директора или укор наставничког већа**
2. **премештај ученика од петог до осмог разреда у другу основну школу на основу одлуке наставничког већа, уз сагласност родитеља, односно старатеља и школе у коју прелази.**

Члан 20.

За теже повреде обавеза ученика и за повреде забране из чл. 44. и 45. закона школа мора водити васпитно-дисциплински поступак о ком мора бити обавештен родитељ, односно старатељ ученика.

У васпитно-дисциплинском поступку ученик, уз присуство родитеља, односно старатеља, као и сви остали учесници и сведоци морају бити саслушани и могу дати писмену изјаву.

1. **Васпитно-дисциплински поступак**

Члан 21.

Васпитно-дисциплински поступак се покреће закључком директора у року од 30 дана од учињене теже повреде обавеза ученика или учињене повреде забране из чл.44. и 45. Закона.

Закључак садржи податке о ученику, опис теже повреде обавезе ученика, односно забране из чл. 44. и 45. Закона, време, место и начин извршења повреде и одговарајуће доказе.

Закључак из става 1. овог члана доставља се ученику, односно његовом родитељу или старатељу, одељењском старешини, стручним сарадницима, односно одговарајућем стручном тиму.

Члан 22.

Васпитно-дисциплински поступак води се применом правила општег управног поступка и окончава се решењем.

Пре доношења решења морају се утврдити све чињенице које су од значаја за доношење решења.

Члан 23.

Одељењски старешина је дужан да, ради покретања васпитно-дисциплинског поступка, обавести директора школе - одмах по сазнању да је учињена тежа повреда обавезе или повреда забране из чл**.** 44. и 45. Закона.

Члан 24.

Васпитно-дисциплински поступак води комисија од три члана, коју именује директор.

Комисију чине одељењски старешина, који је уједно и председник комисије, стручни сарадник и један наставник.

Члан 25.

Када ученик изврши повреду обавезе, односно забране из чл. 44. и 45. Закона, школа одмах обавештава родитеља, односно старатеља и укључује га у одговарајући поступак.

Члан 26.

Комисија писмено обавештава родитеља, односно старатеља ученика о дану саслушања ученика.

Писмено обавештење родитељу, односно старатељу ученика доставља се препоручено поштом или преко запослених у Школи који обављају курирске послове, најкасније три дана пре дана одређеног за саслушање ученика.

Члан 27.

Комисија је дужна да ученика саслуша, уз присуство родитеља и о томе сачини записник.

Записник треба да садржи: датум, време и место сачињавања записника, име и презиме чланова комисије, име и презиме ученика, одељење и разред, кратак опис повреде обавезе или забране, кратко формулисана питања и сажете одговоре на њих.

Записник потписују сви чланови комисије, ученик, његов родитељ односно старатељ, као и записничар.

Поред саслушања ученика комисија може, по потреби, да прикупи и друге доказе уколико исти доприносе потпунијем утврђивању чињеница, односно околности под којима је повреда учињена.

Члан 28.

Комисија предлаже директору доношење решења - јавним гласањем, већином гласова од укупног броја чланова.

Члан 29.

Приликом предлагања доношења решења о изрицању васпитно-дисциплинске мере, комисија мора имати у виду: тежину учињене повреде обавезе или забране и њихове последице, степен одговорности ученика, околности под којима је повреда учињена, раније понашање ученика, понашање после учињене повреде обавезе или забране, узраст ученика, да ли је раније био кажњаван и друге олакшавајуће и отежавајуће околности.

Члан 30.

Решење директора о изрицању васпитно-дисциплинске мере због повреде обавеза или забрана мора да садржи: увод, диспозитив (име и презиме ученика, врста изречене мере, кратак опис повреде обавезе или забране), образложење, поуку о правном средству, назив органа са бројем и датумом решења и потпис и печат надлежног органа.

Члан 31.

Решење из члана 30. овог правилника доставља се ученику и родитељу, односно старатељу ученика у писменој форми, у року од осам дана од дана доношења.

1. **Смањење оцене из владања**

Члан 32.

Закључну оцену из владања утврђује одељењско веће на предлог одељењског старешине на крају првог и другог полугодишта на основу сагледавања личности и понашања ученика у целини, процењивањем његовог укупног понашања и извршавања обавеза прописаних законом и изречених васпитних или васпитно- дисциплинских мера и њихових ефеката.

Члан 33.

Оцена из владања смањује се због изречене васпитно-дисциплинске мере, а може да се смањи због понашања за које је изречена васпитна мера.

Члан 34.

Оцена из владања се поправља када дође до позитивне промене у понашању ученика.

Оцена из владања поправља се на предлог одељенског старешине најкасније на крају класификационог периода, односно полугодишта када ученик:

1. показује позитивне промене у свом понашању;

2. прихвата одговорност за своје поступке и коригује своје понашање након указивања на непримерено понашање, након изречене васпитне, односно васпитно-дисциплинске мере;

3. коригује своје понашање кроз појачани васпитни рад.

Члан 35.

На основу одлуке наставничког већа о изрицању васпитно-дисциплинске мере премештаја ученика у другу основну школу уз сагласност родитеља, односно старатеља, директор школе доноси решење о искључењу ученика из школе.

1. **Правна заштита ученика**

Члан 36.

Ученик, његов родитељ, односно старатељ има право да поднесе жалбу школском одбору на изречену васпитно-дисциплинску меру за извршену тежу повреду обавезе ученика или за повреду забране из чл. 44. и 45. Закона, у року од три дана од дана достављања решења о утврђеној одговорности и изреченој мери.

Школски одбор решава по жалби из става 1. овог члана у року од 15 дана од дана достављања.

Жалба одлаже извршење решења директора.

Члан 37.

Решавајући по жалби, школски одбор може да:

* потврди решење директора о изреченој васпитно-дисциплинској мери
* ако нађе да је жалба основана, врати решење директору на поновни

поступак и одлучивање.

**8. Евиденција о изреченим васпитним и васпитно-дисциплинским мерама**

Члан 38.

О изреченим васпитно-дисциплинским мерама одељењски старешина води евиденцију у одговарајућој педагошкој документацији у коју уноси: име и презиме ученика, врсту изречене мере и орган који је меру изрекао, датум изрицања мере и повреду обавезе ученика због које је васпитно-дисциплинска мера изречена.

Члан 39.

У току школске године коначна одлука о изреченој васпитно-дисциплинској мери може се заменити блажом или укинути, ако орган који је донео оцени да је дошло до позитивне промене у понашању ученика.

Одлуку о замени или укидању изречене мере доноси орган који је меру изрекао.

**IV. МАТЕРИЈАЛНА ОДГОВОРНОСТ УЧЕНИКА**

1. **Опште одредбе**

Члан 40.

Ученик, односно родитељ или старатељ ученика одговара за материјалну штету коју ученик нанесе школи, намерно или из крајње непажње, у складу са законом.

**2. Поступак утврђивања материјалне одговорности ученика**

Члан 41.

На основу поднете пријаве о проузрокованој штети или на основу личног сазнања, директор школе покреће поступак за утврђивање штете и одговорности ученика за проузроковану штету.

Члан 42.

Постојање штете, висину, околности под којима је настала, ко је штету проузроковао и како је надокнађује утврђује посебна трочлана комисија коју образује директор школе.

Одељењски старешина је члан комисије.

Члан 43.

Ако штету проузрокује више ученика, сваки ученик је посебно одговоран за део штете, ако се докаже да је штету проузроковао намерно или из крајње непажње.

Кад се не може утврдити удео сваког ученика у проузроковању штете, сматра се да сви ученици који су штету проузроковали намерно или из крајње непажње подједнако одговорни и штету надокнађују у једнаким деловима.

За штету одговора и ученик који је помагао или подстрекавао.

Члан 44.

Висина штете се утврђује на основу ценовника и књиговодствене вредности оштећене ствари, а ако то није могуће комисија процењује штету уз помоћ стручњака.

Члан 45.

Директор доноси решење о висини штете, одговорности за штету и обавези ученика, односно његовог родитеља или старатеља да штету накнади у одређеном року.

**V. ЗАВРШНЕ ОДРЕДБЕ**

Члан 46.

Овај правилник ступа на снагу осмог дана од дана објављивања на огласној табли Школе.

Члан 47.

Ступањем на снагу овог Правилника престаје да важи Правилник о правима, обавезама и васпитно-дисциплинској одговорности ученика дел.бр.279-2 од 25.06.2010.

Председник Школског одбора

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Нада Панић

Правилник објављен на огласној табли школе дана \_\_\_\_\_\_\_\_\_\_.2012. године.

Правилник ступио на снагу дана \_\_\_\_\_\_\_\_\_\_.2012.године.

Секретар

\_\_\_\_\_\_\_\_\_\_\_\_\_\_\_\_\_\_\_\_\_

Вера Вукосављевић

РЕПУБЛИКА СРБИЈА

ОСНОВНА ШКОЛА «ЈОВАН ЦВИЈИЋ»

Школски одбор

Број: \_\_\_\_\_

Датум: \_\_\_\_\_\_\_.2012.године

Л О З Н И Ц А

На основу члана 57. Закона о основама система образовања и васпитања («Службени гласник РС», бр.72/09 и 52/2011), члана 32. Статута Основне школе «Јован Цвијић » у Лозници, Школски одбор је на својој \_\_\_\_\_ редовној седници одржаној дана \_\_\_\_\_\_\_\_2012.године донео следећу :

О Д Л У К У

УСВАЈАЈУ СЕ пречишћен текст Правилника о правима, обавезама и васпитно-дисциплинској одговорности ученика Основне школе «Јован Цвијић » у Лозници .

Правилник о правима, обавезама и васпитно-дисциплинској одговорности ученика Основне школе «Јован Цвијић» у Лозници су саставни део одлуке.

О б р а з л о ж е њ е

Закон о изменама и допунама Закон о основама система образовања и васпитања («Службени гласник РС», број 52/2011) објављен је 15. јула 2011.године а ступио је на снагу дана 23. јула 2011.године.

Сходно наведеном закону Правилник о правима, обавезама и васпитно-дисциплинској одговорности ученика Основне школе « Јован Цвијић » у Лозници је донетим изменама и допунама усаглашен са изменама закона.

На основу напред наведеног донета је одлука као у диспозитиву.

Председник Школског одбора

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Нада Панић